钦定古今图书集成/理学汇编/学行典/第051卷 > 《论孔子言性与荀孟异》杨慎
## 钦定古今图书集成/理学汇编/学行典/第051卷 > 《论孔子言性与荀孟异》杨慎

孟子之言性善，兴起人之善也，其蔽也或使人骄。荀
子之言性恶，惩创人之恶，其蔽也或使人阻。孔子曰：
“性相近也，习相远也，唯上智与下愚不移。”又曰：“有教
无类。”又曰：“继之者善也，成之者性也。仁者见之谓之
仁，知者见之谓之知，百姓日用而不知。”故君子之道
鲜矣，未尝曰善以骄人之志也，未尝曰恶以阻人之
“‘进也’。此所以谓圣人之言，非贤人之所及也。”曰：“‘若是，
则混于三品’之说是乎？”曰：“又非也。知孔子之言性，异
乎孟、荀、扬、韩四子，始可与言性也已。”